Železničná spoločnosť Cargo Slovakia

Železničná spoločnosť Cargo Slovakia, a.s. (skratka: ZSSK CARGO, VKM: ZSSKC) je jednou z dvoch novozaložených nástupníckych spoločností, ktoré vznikli 1. januára 2005 na základe Uznesenia vlády SR č. 662/2004 zo dňa 7. júla 2004Uznesenie vlády SR č. 662/2004 zo dňa 7. 7. 2004 rozdelením pôvodného operátora v osobnej a nákladnej železničnej doprave Železničnej spoločnosti, a.s., na dve časti: Železničná spoločnosť Slovensko, a.s. (osobná doprava) a Železničná spoločnosť Cargo Slovakia, a.s. (nákladná doprava). Jej zakladateľom a stopercentným akcionárom je Slovenská republika, v mene ktorej koná Ministerstvo dopravy SR.

Podiel ZSSK CARGO na slovenskom trhu je v súčasnosti okolo 59%. V porovnaní s ostatnými nákladnými dopravcami pôsobiacimi na území Slovenska má ZSSK CARGO najväčšie pokrytie územia.

 Činnosť 
Hlavnou obchodnou činnosťou ZSSK CARGO je poskytovanie dopravno-prepravných služieb v železničnej nákladnej doprave. Okrem toho spoločnosť vykonáva údržbu a opravy železničných koľajových vozidiel (hnacie dráhové vozidlá a nákladné vozne) a zabezpečuje technické kontroly, bezpečnostné prehliadky, skúšky a merania.

K ostatným službám, ktoré ZSSK CARGO ponúka, patrí prenájom hnacích dráhových vozidiel a nákladných vozňov a zabezpečenie uzavretia zmluvy na používanie ochranných známok UIC a EUR pri výrobe a oprave paliet.

 Produktové portfólio 
 nákladná preprava: preprava jednotlivých vozňov, skupín vozňov a ucelených vlakov, logistické vlaky, intermodálna preprava, preprava automobilov, preprava odpadov;
 vlečkové služby;
 služby prekládky tovarov;
 podporné služby: preprava mimoriadnych zásielok, služby bezpečnostného poradcu, prepravno-obstarávateľské služby (napr. úkony colného konania, plombovanie vozňov, podanie zásielky za prepravcu atď.);
 údržba a oprava železničných koľajových vozidiel (ŽKV): údržba a oprava hnacích dráhových vozidiel a nákladných vozňov, zmeny konštrukcie, prehliadky, kontroly, skúšky a merania ŽKV, mobilný servis (oprava priamo v prevádzke), ECM služby a iné.

 Certifikáty 
Spoločnosť je držiteľom certifikátov podľa noriem:

 STN EN ISO 9001:2016 na produkty:
 Nákladná železničná doprava a preprava.
Údržba a oprava železničných koľajových vozidiel, skladovanie a distribúcia tovarov.
 Zabezpečovanie odbornej spôsobilosti a vzdelávania zamestnancov.
 STN ISO 45001:2019 na produkt:
 Systém manažérstva bezpečnosti a ochrany zdravia pri práci.

 Preprava 
Prepravné výkony ZSSK CARGO sa od roku 2012 pohybujú na úrovní 35 – 36 miliónov ton prepraveného tovaru za rok. V období pred ekonomickou krízou v roku 2007 dosahoval objem prepráv 50 miliónov ton ročne.

Medzi prepravovanými tovarmi má najväčšie zastúpenie železná ruda. Jej podiel tvorí až 35% z celkových prepravných objemov. Ďalšími najpočetnejšími prepravovanými komoditami sú kovy, uhlie, stavebniny, ropné výrobky, drevo a chémia.

 Orgány spoločnosti 

 Valné zhromaždenie 
Je najvyšším orgánom spoločnosti. Pôsobnosť valného zhromaždenia v spoločnosti vykonáva jediný akcionár, ktorým je Slovenská republika. Práva jediného akcionára vykonáva Ministerstvo dopravy a výstavby Slovenskej republiky.

 Dozorná rada 
Je najvyšším kontrolným orgánom spoločnosti. Dohliada na výkon pôsobnosti predstavenstva a uskutočňovanie podnikateľskej činnosti spoločnosti. Dozorná rada má 5 členov.

 Predstavenstvo 
Je štatutárnym orgánom spoločnosti. Je oprávnene konať v mene spoločnosti vo všetkých veciach a zastupuje spoločnosť voči tretím osobám, pred súdom a pred inými orgánmi. Predstavenstvo riadi činnosť spoločnosti a rozhoduje o všetkých záležitostiach spoločnosti, pokiaľ nie sú právnymi predpismi alebo stanovami vyhradené do pôsobnosti iných orgánov spoločnosti. Predstavenstvo spoločnosti má 3 členov. 

 Členstvo v medzinárodných organizáciach 
ZSSK CARGO je členom UIC, CER, CIT, FTE, OSJD a RailData.

 Dcérske spoločnosti, pridružený a spoločný podnik 
ZSSK CARGO má 40% podiel v spoločnosti BULK TRANSSHIPMENT SLOVAKIA, a.s., ktorá prevádzkuje prekládkový komplex Východoslovenské prekladiská v Čiernej nad Tisou zameraný na prekládku sypkých substrátov. Táto spoločnosť je pridruženým podnikom ZSSK CARGO a spoločnosti BUDAMAR LOGISTICS, a.s.

Koncom roka 2013 založila ZSSK CARGO dve dcérske spoločnosti: Cargo Wagon, a.s., ktorej hlavnou činnosťou je manažovanie parku nákladných vozňov a ZSSK CARGO Intermodal, a.s., ktorá je zameraná na realizáciu intermodálnej prepravy. Následne vyhlásila ZSSK CARGO medzinárodný tender na predaj časti akcií v oboch spoločnostiach.

Víťazom súťaže na kúpu 66% akcií spoločnosti Cargo Wagon, a.s., sa stala švajčiarska spoločnosť AAE (neskôr AAE WAGON, a.s., člen skupiny VTG/AAE). Zmluva o predaji a kúpe akcií bola podpísaná 5. marca 2015. ZSSK CARGO predala Cargo Wagon, a.s., 12 342 nákladných vozňov a spätne si prenajala 8 216 nákladných vozňov. Na základe akcionárskej zmluvy je táto spoločnosť považovaná za spoločný podnik.

Počas prvého kola sa nepodarilo nájsť strategického partnera pre ZSSK CARGO Intermodal, a.s. V auguste 2015 bolo vypísané druhé kolo medzinárodného výberového konania na vstup kvalifikovaného investora. Konania sa zúčastnili štyri spoločnosti. Ani jedna z ponúk však nesplnila očakávania ZSSK CARGO a konanie bolo ukončené bez výberu.

 Referencie 

 Pozri aj 
 Železnice Slovenskej republiky
 Železničná spoločnosť Slovensko

 Externé odkazy 
 Oficiálna stránka ZSSK CARGO
 Výpis z Obchodného registra

Kategória:Slovenské železničné spoločnosti
Kategória:Vzniklo v 2005